1539 முதல் 1541 வரை சேர் சா சூரியின் படைகளால் சவுசா மற்றும் கன்னோஜ் யுத்தங்களில் தோற்கடிக்கப்பட்ட முகலாய பேரரசர் உமாயூன் மேற்கில் சிந்து பகுதிக்கு சென்றார். அங்கு தன் தம்பி ஹின்டால் மிர்சாவின் பாரசீக ஆசிரியர் ஷேக் அலி அக்பர் சாமியின் மகளாகிய 14வயது அமீதா பானு பேகத்தை சந்தித்து உமாயூன் திருமணம் செய்து கொண்டார். சலால் உத்-தின் முகம்மத் அக்பர் அடுத்த வருடம் 15 அக்டோபர் 1542 இல் பிறந்தார். ஹிஜ்ரி வருடம் 949 இல் ரஜப் மாதத்தின் நான்காம் நாள் ராஜபுதன அரசின் ஒரு பகுதியாகிய அமர்கோட்டில் இருந்த உமர்கோட் கோட்டையில் பிறந்தார். அந்த இடம் தற்போது சிந்து பகுதியில் உள்ளது. அக்பரின் பெற்றோர்களுக்கு உள்ளூர் இந்து ஆட்சியாளரான ராணா பிரசாத் தஞ்சம் கொடுத்திருந்தார்.

உமாயூன் வெளிநாட்டில் இருந்த காலங்களில் அக்பர் காபூலில் வளர்க்கப்பட்டார். அங்கு அவரை அக்பரின் தந்தை வழி உறவினர்களான கம்ரான் மிர்சா மற்றும் அசுகாரி மிர்சா ஆகியோர் வளர்த்தனர். அவரை வளர்த்ததில் கம்ரான் மிர்சாவின் மனைவிக்கும் குறிப்பிடத்தக்க பங்குண்டு. தனது இளமைக்காலம் முழுவதும் அக்பர் வேட்டையாட, ஓட மற்றும் சண்டையிட கற்றுக்கொண்டார். இதன் மூலமாக அக்பர் ஒரு தைரியமான மற்றும் சக்தி வாய்ந்த போர் வீரனாக உருவானார். ஆனால் அக்பர் என்றுமே எழுதவும் படிக்கவும் கற்றுக் கொள்ளவில்லை. எனினும் இக்குறைபாடு அவரின் அறிவைத் தேடும் முயற்சியை பாதிக்கவில்லை. மாலை நேரங்களில் ஓய்வெடுக்கும் அக்பர் எப்பொழுதுமே தனக்காக படித்துக் காட்ட ஒருவரை பயன்படுத்துவார் என்று கூறப்பட்டதுண்டு. 20 நாவம்பர் 1551 ஆம் ஆண்டு உமாயூனின் தம்பி ஹின்டால் மிர்சா, கம்ரான் மிர்சாவின் படைகளுடன் போரிட்ட போது யுத்தத்தில் இறந்தார். தனது தம்பி இறந்த செய்தியைக் கேட்ட உமாயூன் மிகுந்த துக்கத்திற்கு உள்ளானார்.

ஷெர்ஷா சூரியின் மகன் இசுலாம் ஷா அரியணை ஏறுவதைப்பற்றிய பிரச்சினைக்குப் பிறகு உமாயூன் தில்லியை 1555 இல் மீண்டும் கைப்பற்றினார். அதில் உமாயூன் தலைமை தாங்கிய ராணுவத்தின் ஒரு பகுதி அவரது பாரசீக கூட்டாளி முதலாம் தமஸ்பால் வழங்கப்பட்டிருந்தது. சில மாதங்களுக்குப் பிறகு உமாயூன் இறந்தார். அக்பரை அரியணை ஏற்றும் முயற்சிக்காக அக்பரின் பாதுகாவலரான பைரம் கான் உமாயூன் இறந்ததை மறைத்தார். 14 பிப்ரவரி 1556 இல் உமாயூனுக்கு பிறகு அக்பர் அரியணை ஏறினார். அந்நேரத்தில் முகலாய அரியணையை மீண்டும் கைப்பற்ற சிக்கந்தர் ஷா சூரியுடன் நடைபெற்றுக்கொண்டிருந்த போரின் மத்தியில் அக்பர் அரியணை ஏறினார். பஞ்சாபின் கலனவுரில் 14 வயது அக்பரை புதிதாக கட்டப்பட்ட மேடையில் இருந்த அரியணையில் பைரம் கான் உட்கார வைத்தார். அந்த மேடை இன்றும் உள்ளது. அங்கு அக்பர் "ஷாஹின்ஷா" என்று பிரகடனப்படுத்தப்பட்டார். இந்த பாரசீக வார்த்தைக்கு "மன்னர்களின் மன்னர்" என்று பொருள். அக்பருக்கு வயது வரும் வரை பைரம் கான் ஆட்சியை கவனித்துக் கொண்டார்.
தனித்துவம்
ஓட்டோமான் அரசுடன் உறவு
அக்பர் எனும் பெயர்
இளமை காலம்